โอนเงินรายย่อยพุ่ง
ค้าออนไลน์ยังเพิ่ม ดันมูลค่าโอนเงินรายย่อยยังพุ่งไม่หยุด
30 ก.ย. 2558

ค้าออนไลน์ยังเพิ่ม ดันมูลค่าโอนเงินรายย่อยยังพุ่งไม่หยุด
ธนาคารแห่งประเทศไทย (ธปท.) รายงานธุรกรรมการโอนเงินรายย่อย แยกตามประเภทบริการ ล่าสุด ณ สิ้นเดือน ส.ค.ที่ผ่านมา ว่า ปริมาณการทำธุรกรรมส่วนใหญ่เพิ่มขึ้น แต่มีมูลค่าการทำธุรกรรมลดลง ตามบรรยากาศทางเศรษฐกิจที่ยังไม่ฟื้นตัว โดยทั้งระบบมีปริมาณธุรกรรม 3.27 ล้านรายการ เพิ่มขึ้นจากระยะเดียวกันปีก่อน 8.8% มีมูลค่า 2 แสนล้านบาท ลดลง 9.4%
ทั้งนี้ มีรายละเอียดแบ่งเป็นการโอนเงินเพื่อซื้อสินค้าและบริการ 1.52 ล้านรายการ เพิ่มขึ้นจากระยะเดียวกันปีก่อน 6.8% มีมูลค่า 1.28 แสนล้านบาท เพิ่มขึ้น 12.1% โอนเงินเพื่อจ่ายเงินเดือน ค่าจ้าง บำเหน็จและบำนาญ 8.31 แสนรายการ เพิ่มขึ้น 6.2% มีมูลค่า 4.06 หมื่นล้านบาท เพิ่มขึ้นจากระยะเดียวกันปีก่อน 6.8%
ขณะที่การโอนเงินปันผลมีปริมาณ 2.29 แสนรายการ เพิ่มขึ้นจากระยะเดียวกันปีก่อน 19.7% มีมูลค่า 6,330 ล้านบาท ลดลงจากระยะเดียวกันปีก่อน 4.5% และการโอนเงินอื่นๆ มีปริมาณ 6.95 แสนรายการ  มีมูลค่า 2.5 หมื่นล้านบาท
อย่างไรก็ดี หากเทียบการทำธุรกรรมโอนเงินกับเดือนก่อนหน้าจะพบว่า ปริมาณธุรกรรมรวมทั้งระบบเพิ่มขึ้น 1.18 แสนรายการ หรือ 3.73% แต่มีมูลค่ารวมทั้งระบบลดลง 1,530 ล้านบาท หรือ 0.76%
ทั้งนี้ แบ่งเป็นการโอนเงินเพื่อซื้อสินค้าและบริการมีปริมาณลดลง 1.9 หมื่นรายการ หรือ 1.24% มูลค่าลดลง 3,380 ล้านบาท หรือ 2.57% และการโอนเงินอื่นๆ ปริมาณลดลง 4.7 หมื่นรายการ หรือ 6.34% มีมูลค่าลดลง 3,220 ล้านบาท หรือ 11.41% สะท้อนกำลังซื้อที่ยังชะลอตัว